แบงก์ชาติผุดหน่วยงานใหม่ดูแลการเงิน
ธปท.เผยจับมือ 3 องค์กร ตั้งหน่วยงานใหม่ดูแลเสถียรภาพการเงิน รับมือผลกระทบเศรษฐกิจโลกและไทย พร้อมหนุนเปิดเสรีมาช่วยขับเคลื่อน การเติบโต
12 ก.ค. 2559

ธปท.เผยจับมือ 3 องค์กร ตั้งหน่วยงานใหม่ดูแลเสถียรภาพการเงิน รับมือผลกระทบเศรษฐกิจโลกและไทย พร้อมหนุนเปิดเสรีมาช่วยขับเคลื่อน การเติบโต
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวถึงทิศทางเศรษฐกิจและเสถียรภาพการเงินไทย ในโอกาสกล่าวต้อนรับนักเศรษฐศาสตร์รุ่นใหม่จากองค์กร ชั้นนำ ที่มาเยี่ยมและแลกเปลี่ยนความคิดเห็นกับ ธปท. ว่า ธปท.ได้จัดตั้งหน่วยงานใหม่ชื่อกลุ่มงานดูแลเสถียรภาพทางการเงิน (Financial Stability) เพื่อติดตามดูผลกระทบจากความเปราะบางของเศรษฐกิจโลกและเศรษฐกิจไทยในภาคส่วนต่างๆ ในระยะต่อไป ที่มีความไม่แน่นอนมากขึ้น เป็นการเตรียมตัวและสร้างภูมิคุ้มกันให้นโยบายการเงิน และรับมือกับเหตุการณ์ในอนาคต ไม่ให้มีจุดอ่อนไหวที่อาจกระจายอยู่ในภาคเศรษฐกิจต่างๆ และอาจสะสมความเปราะบาง ถือเป็นการทำงานร่วมกันเพื่อให้เกิดความเชื่อมโยง ป้องกันไม่ให้ปัญหาที่เกิดขึ้นลามเป็นลูกโซ่
ทั้งนี้ หน่วยงานที่ ธปท.จะร่วมมือกันทำงานเพื่อดูแลเสถียรภาพการเงิน คือ ตลาดหลักทรัพย์แห่งประเทศไทย (ตลท.) คณะกรรมการกำกับหลักทรัพย์และตลาดหลักทรัพย์ (ก.ล.ต.) คณะกรรมการกำกับและส่งเสริมการประกอบธุรกิจประกันภัย (คปภ.) บริษัทข้อมูลเครดิตแห่งชาติ (เครดิตบูโร)
"เรื่องนี้เป็นโจทย์ใหญ่ที่ ธปท.ต้องทำงานร่วมกับหลายหน่วยงาน อาจจะดูช้าไปบ้างเมื่อเทียบกับอีกหลายประเทศ ที่ไปไกลถึงขั้นมีแผนการดูแลเสถียรภาพสถาบันการเงินในระดับชาติ  (National Financial Stability Framework) แล้ว แต่การทำงานร่วมกันอย่างใกล้ชิดขึ้นและมองเสถียรภาพของประเทศในภาพใหญ่เป็นเรื่องที่ควรทำ เพราะยังมีหลายธุรกิจการเงินที่ไม่ได้อยู่ภายใต้การกำกับดูแลของ ธปท. ก.ล.ต. หรือตลาดหลักทรัพย์ฯ" นายวิรไท กล่าว   นายวิรไท กล่าวว่า โจทย์ที่กำลังเผชิญอยู่ทุกวันนี้เป็นโจทย์ที่ซับซ้อนมีหลายมิติ ไม่ได้อยู่ภายใต้อำนาจการจัดการของ หน่วยงานใดหน่วยงานหนึ่ง การแก้ไขต้องจัดการประสานผลประโยชน์ให้ถูกต้องเพื่อให้เกิดประโยชน์กับทุกฝ่าย  (Win-Win Incentive Structure) จะได้ขับเคลื่อนเศรษฐกิจต่อไปได้ รวมทั้งการปฏิรูปในอีกรูปแบบที่ไม่ค่อยได้พูดถึง คือ การเปิดเสรี ซึ่งทำได้และเกิดผลทันที โดยไม่ต้องใช้งบประมาณ ไม่เหมือนโครงการกระตุ้นเศรษฐกิจของภาครัฐที่ต้องผ่านกระบวนการจัดซื้อจัดจ้าง ต้องใช้เวลา แต่การเปิดเสรีที่เหมาะสมในส่วนที่เป็นคอขวดในหลายๆ ด้านของเศรษฐกิจ จะสร้างพลังการขับเคลื่อนเศรษฐกิจต่อไปได้ในอนาคต